Pelosi në Poloni, shpreh mbështetjen amerikane përballë agresionit rus
Kryetarja e Dhomës së Përfaqësuesve ishte në Kiev gjatë fundjavës
Kryetarja e Dhomës së Përfaqësuesve, Nancy Pelosi ishte në Poloni të hënën ku përcolli mesazhin e mbështetjes së palëkundur të Shteteve të Bashkuara për aleatin e NATO-s që po strehon miliona ukrainas që kanë lënë vendin. Gjatë fundjavës zonja Pelosi vizitoi Kievin në krye të një delegacioni të Kongresit dhe premtoi më shumë mbështetje për Ukrainën si edhe vendosmëri përballë agresionit rus. Kryetarja e Dhomës së Përfaqësuesve, Nancy Pelosi u takua në Poloni, me presidentin polak Andrzej Duda dhe shprehu mbështetjen për aleatin e NATO-s. Zonja Pelosi tha se Kongresi po shqyrton kërkesën e fundit të administratës Biden për fonde për Ukrainën. Ajo foli edhe për reagimin e Shteteve të Bashkuara ndaj Rusisë. Zonja Pelosi ishte në Kiev gjatë fundjavës dhe shprehu mbështetjen për Ukrainën në takimin me presidentin ukrainas Volodymyr Zelenskyy. Ambasadorja e Ukrainës në Shtetet e Bashkuara, Oksana Markarova, tha se vizita e zonjës Pelosi, tregonte lidhjet e forta mes aleatëve. Pjesa më e madhe e ndihmave amerikane është përdorur për armatime për ukrainasit. Kritikët thonë se një ndihmë e tillë duhet të jepet menjëherë. Ndërkohë pamjet e shkatërrimit të infrastrukturës si ato në Irpin, Ukrainë, janë një kujtesë e vazhdueshme e agresionit rus. Në të gjithë vendin, të dielën pas Pashkëve Ortodokse, ukrainasit vizitojnë varrezat për të kujtuar të vdekurit e tyre. Mijëra persona kryesisht civilë, kanë vdekur deri tani në këtë luftë.